Predsjednik Hrvatskog nogometnog saveza Davor Šuker ušao je u Izvršni odbor Uefe! Šuker je dobio je 34 glasa i izabran je u prvom krugu na kongresu Uefe u Beču.

Uefin Izvršni odbor ima 17 članova, a automatizmom u njega ulaze predsjednik Uefe i predsjednik IO-a Uefe. Tu je još 14 članova koji se biraju na Uefinu kongresu.

Sedmorici članova IO-a isticao je mandat, što znači da se tražilo sedam novih imena među 12 kandidata. Najviše glasova u prvom krugu dobio je Portugalac Fernando Gomes sa 48 glasova, a više glasova od Šukera dobila su još petorica kandidata. No, predsjednik HNS-a, koji je proteklih tjedana žustro lobirao, uspio je u svojem naumu i ušao u europsku nogometnu vladu.

Nekadašnji napadač Osijeka, Dinama, Seville, Reala, Arsenala, West Hama i Münchena 1860 te najbolji strijelac Svjetskog prvenstva 1998. postao je tako prvi Hrvat kojem je to pošlo za rukom. Mandat u tijelu koje odlučuje o svim ključnima pitanjima europskog nogometa trajat će mu četiri godine. Kako je jednom rekao, to mu je prvi cilj. Nakon toga želi ući u Fifu. Treba napomenuti i da će Šuker ostati predsjednik HNS-a.

Dinamo: Čestitamo legendi

Šukeru je čestitao i Dinamo, čiji ga je izvršni predsjednik Zdravko Mamić zdušno podržavao.

"Čestitamo predsjedniku Hrvatskog nogometnog saveza, bivšem igraču Dinama i legendi hrvatskog te svjetskog nogometa, Davoru Šukeru koji je postao prvi Hrvat izabran u Izvršni odbor Uefe", objavio je Dinamo na Facebooku.

Platniju novi mandat

Michel Platini dobio je još jedan mandat na čelu Uefe.

– Hvala svima na podršci, ponosan sam što sam kapetan ovoga broda i uzbuđen zbog izazova koji nas čekaju iduće četiri godine – rekao je Platini.

>> Šuker visi: Za jedno mjesto bori se sa šestoricom